Sas ultimas canzones

Custas sunu sas ultimas canzones
e deo, amados frades, mi dispedo
che soldadu chi andat in congedo
e nde frundit divisas e gallones.

Mind’ando che operagiu ch’ha servidu
sa zorronada finz’a s’ultim’ora
e chi cheriat tribagliar’ancora
prite s’agattat chi no hat finidu.

Custu de cuminzare e non cumprire
est una pena de s’uman’istadu:
deo puru su ch’hapo cuminzadu
no lu poto a su solitu finire.

Non toccat sempre a su seminadore
a messare sa terra laorada
ma de s’opera santa preparada
restat sempre s’ammentu ei s’onore.

Deo puru in mesu a duras penas
e patimentos de ogni manera,
in custa vida mia passizzera,
seminad’hapo cun manos pienas.